Allerlei ruimtes vir akademiese skryfwerk by die Taalsentrum | US Taalsentrum
Op 03/09/2018 geplaas · In Dialogos, Jongste nuus, Navorsing, Nuutste nuus geplaas
In Junie vanjaar kon 15 personeellede van die Taalsentrum wat tans besig is om hul navorsing neer te pen, hul intrek neem by Mont Fleur, 'n bergoord aan die buitewyke van Stellenbosch, om vir drie dae aaneen te skryf, eet, slaap en verder te skryf. Die Taalsentrum-skryfwegbreek het die ideale ruimte geskep om doelwitte te stel en te toets, na te dink, idees uit te ruil en gefokusde navorsingskryfwerk gedoen te kry. Die deelnemers is beskut teen alledaagse lastighede en onderbrekings, wat beteken het dat hul produktiwiteit veel hoër as gewoonlik was.
Skryfwegbrekers was besig om te werk aan hul konsepartikels, meesters- of PhD-navorsing of ander werkverwante navorsingskryfwerk. Geborge en vol inspirasie kon hulle met onverdeelde aandag werk en hul idees ontwikkel, en meer in drie dae skryf as wat hul gewoonlik in weke sou regkry.
Vir Remona Voges, tans besig met haar doktorsgraad in die Afrikaanse letterkunde, was dit "'n ongelooflike ervaring in 'n skilderagtige omgewing waar ek kon werk, geborge in stilte en kollegiale interaksie".
"Ek kon heeltemal afskakel van my werk en persoonlike verpligtinge en doelgerig op my navorsing fokus. Dit is gewoonlik net nie moontlik nie. Die skryfwegbreek was vir my 'n toevlug van stilte, vreedsaamheid, kreatiwiteit en ondersteuning om dubbel soveel te kon skryf as wat ek normaalweg sou skryf," sê Helga Sykstus van haar ervaring. Helga is besig met navorsing oor die outonome aanleer van taal.
Hoewel die skryfwegbreek net op Taalsentrumpersoneel gerig was, bied die Sentrum se Skryflab verskeie skryfverwante dienste en geleenthede aan voorgraadse en nagraadse studente asook Universiteitspersoneel. Daar is 'n keuse van persoonlike skryfkonsultasies, skryfwerksessies, skryfmarathons, en die moontlikheid om by 'n skryfgroep aan te sluit of om een te begin. E-pos Anne-Mari Lackay vir nadere besonderhede oor konsultasies, en as jy met iemand wil praat oor jou akademiese skryfwerk, maak 'n afspraak vir 'n gratis konsultasie deur Kenako op jou MySun-portaal. Kontak Selene Delport vir werksessies en Rose Richards vir skryfgroepe.
US TaalsentrumDialogos Jongste nuus Navorsing Nuutste nuusAllerlei ruimtes vir akademiese skryfwerk by die Taalsentrum